 NA KALUME KAZUNGU WAZAZI na walimu wa maeneo yaliyoathiriwa na mshambulio ya Al-Shabaab, Kaunti ya Lamu wanahofia hatima ya masomo kwa watoto wao, shule zikifunguliwa kwa muhula wa tatu kote nchini juma hili. Tayari idadi ndogo ya mahudhurio ya wanafunzi kwenye shule mbalimbali za maeneo husika inaendelea kuandikishwa tangu shule zifunguliwe Jumatatu. Baadhi ya shule zimerekodi mahudhurio ya wanafunzi wasiozidi 10, hali ambayo inazidi kuwatia wasiwasi walimu na wazazi. Miongoni mwa shule zilizoathiriwa zaidi ni zile za Msingi, ikiwemo Juhudi, Salama na Holy Angels, zote zikipatikana eneobunge la Lamu Magharibi. Katika shule ya Juhudi, ni wanafunzi 35 pekee kati ya 315 waliohudhuria masomo Jumatatu. Kwenye shule jirani ya Salama, jumla ya wanafunzi 7 kati ya 181 walifika shuleni kwa masomo Jumatatu baada ya shule kufunguliwa kote nchini. Idadi ndogo ya mahudhurio pia ilishuhudiwa kwenye shule ya Holy Angels, ambapo ni wanafunzi 30 pekee kati ya 265 waliofika shuleni kusoma Jumatatu. Ikumbukwe kuwa tangu Juni hadi Agosti 2023, vijiji vya Juhudi, Salama, Widho, Marafa, Ukumbi, Mashogoni na viungani mwake vimekuwa vikishuhudia mashambulio ya mara kwa mara kutoka kwa Al-Shabaab. Zaidi ya nyumba 20, ikiwemo kanisa moja, zimeteketezwa kwenye uvamizi tofauti tofauti wa magaidi wa Al-Shabaab vijijini humo. Kati ya Juni na Agosti 2023, watu wapatao 10 pia wameuawa kwa kuchinjwa ilhali wengine wakiteketezwa ndani ya nyumba zao kwenye vijiji vya Salama, Juhudi, Widho na Lango la Simba. Kwa karibu miezi mitatu sasa, Shule ya Msingi ya Juhudi imegeuzwa kuwa kambi ya wakimbizi wanaohamia kwenye taasisi hiyo kila usiku kulala kuepuka kulengwa na kushambuliwa na Al-Shabaab vijijini mwao. Zaidi ya familia 200 hupiga kambi shuleni humo kila jioni kulala na kurudi makwao asubuhi kupisha masomo kuendelea. Wakizungumza na Taifa Leo Jumanne, wazazi na walimu wa shule zipatikanazo maeneo yaliyoathiriwa ziliiomba serikali kutoa ulinzi maalum kwenye shule zao kuwawezesha watoto kusoma. Mnamo Jumatatu, utawala wa shule husika ulifika katika ofisi ya elimu ya Lamu Magharibi kuomba uwezekano wa taasisi zao kupewa polisi, askari wa akiba (NPR) au hata maafisa wa jeshi (KDF) kulinda usiku na mchana wakati wanafunzi wakisoma. “Tuko na wasiwasi. Wanafunzi wameghairi kufika shuleni kusoma baada ya kufunguliwa Jumatatu. Ni ombi letu kwamba serikali itaweka ulinzi maalum kwenye shule zetu ili wanafunzi wasome,” akasema mmoja wa walimu ambaye alidinda kutaja jina kwa kuhofia kulengwa kikazi na wakubwa wake. Celestine Mueni, mama wa watoto watano kutoka kijiji cha Juhudi, alisema ni kupitia kuwekwa kwa maafisa wa usalama shuleni ambapo kutawapa wazazi imani ya kuwaachilia watoto wao kuhudhuria masomo. Bi Mueni aliilaumu serikali kwa kufeli kulinda wananchi na pia taasisi za elimu vijijini mwao siku za hivi karibuni. “Hatujaona NPR, polisi wala KDF siku nzima, angalau wakilinda au kupiga doria shuleni Juhudi na Salama tangu shule zilipofunguliwa Jumatatu. Hii inamaanisha usalama wa watoto wetu hapa ni wa ati ati. Waweke ulinzi shuleni au tuendelee kuwazuilia watoto wetu majumbani,” akasema Bi Mueni. Mara kadhaa magaidi wa Al-Shabaab wamejaribu kuivamia kambi ya wakimbizi ya Juhudi Primary lakini majaribio yao yakatibuliwa na walinda usalama. Mara ya mwisho kwa Al-Shabaab kuvamia kambi ya wakimbizi ya Juhudi ni Agosti 24, 2023, ambapo walijaribu kuingia saa tisa alfajiri lakini wakakabiliwa vilivyo na KDF, polisi na NPR waliokuwa wakilinda kambi hiyo kwa wakati huo. “Ikiwa magaidi wana nguvu za kutekeleza jaribio la mashambulio katika kambi yenye familia nyingi za wakimbizi, ni nini kitawazuia kushambulia watoto wetu wakisoma mchana? Twaiomba serikali isikie kilio chetu na watekeleze yanayowapasa,” akasema Bi Mueni. Robert Mwaniki, mkazi wa Salama, aliapa kutowaachilia wanawe kuhudhuria masomo shuleni hadi pale kituo cha walinda usalama kitakapojengwa eneo hilo. “Tumelia kila mara kwamba kituo cha polisi au KDF kibuniwe kijijini hapa lakini wapi. Wanatudharau na sisi ndio tunaoumia. Watekeleze wajibu ama watoto wetu wasalie nyumbani. Hatuwezi kuhatarisha maisha yao kwa kuwaacha kuhudhuria masomo kwenye shule ambazo hazina ulinzi wowote,” akasema Bw Mwaniki. Sababu nyingine inayopelekea shule za maeneo yaliyoathiriwa na uvamizi wa Al-Shabaab kurekodi mahudhurio finyu ni kwamba wazazi wengi wamehama mashambani na kuishia mijini wakiandamana na watoto wao. Baadhi ya familia za vijiji vya mashambani kama vile Widho, Salama, Juhudi, Marafa, Mashogoni, Ukumbi, Mavuno, Poromoko na viungani mwake zimelazimika kukodi vyumba ilhali wengine wakiishi na jamaa na marafiki kwenye miji ya  Majembeni, Kibaoni, na Mpeketoni kwa kuhofia kulengwa na kuuawa mashambani. “Wakituwekea kambi za walinda usalama mahali kama vile Juhudi, Salama na Marafa, sisi tuko tayari kurudi mashambani kuwawezesha watoto wetu kuendelea na masomo. Shule zimefunguliwa kote nchini lakini hatujui hatima ya masomo kwa watoto wetu hapa,” akasema Bi Susan Njeri, mkazi wa Widho. Kwa upande wake, Mkurugenzi wa Elimu wa Kaunti ya Lamu, Zachary Mutuiri alisema serikali inaendeleza mikakati itakayohakikisha shughuli za elimu zinaendelea kwenye vijiji husika bila kutatizwa. “Ofisi ya elimu, kwa ushirikiano na ile ya usalama wa ndani, ikiongozwa na kamishna wetu, Louis Rono, tayari imefanya kikao cha kujadili suala la usalama na masomo kwa wanafunzi kwenye vijiji husika. Wazazi wajue serikali inafanya kila jitihada kuhakikisha masomo yanaendelea bila shida,” akasema Bw Mutuiri. Juhudi za kumpata Kamishna wa Lamu, Louis Rono kuzungumzia suala hilo ziligonga mwamba kwani hakupokea simu wala kujibu ujumbe tuliotuma. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  